Jo Muto Mono Gitwero Kwo Doki?
LAGAM MA BAIBUL MIYO: “Kare bibino ma jo ducu ma tye i lyel biwinyo iye dwane [Yecu], ci gibikatti woko.”—Jon 5:28, 29
Pi meno, Yecu owaco ni meno i anyim, i te loc me Ker-ri, Bur Lyel bidong nono. Fernando ma waloko i kome i pwony mukato-ni owaco ni: “Abedo ki ur i kare ma akwano Jon 5:28, 29. Man omiya abedo ki gen kikome dok acako keto tamma i kom jami ma bitimme i anyim.”
I kare macon, Yubu ma ogwoko genne-ni onongo tye ki gen ni meno ka eto Lubanga bicere woko. Yubu openyo ni: “Ka dano dong oto, pud dok bibedo kwo?” Dok en ogamo ki tekcwiny ni: “Akuro nino ma myero gigonya iye [ki i Bur Lyel]. Ka lacen ibilwonga, ci abigamo dogi.”—Yubu 14:14, 15.
Lok me nicer onongo pe obedo gin manyen bot Marita, lamin Lajaro. I kare ma Lajaro oto, Yecu owacce ni: “Omeru bicer.” Marita ogamo doge ni, “Angeyo ni en bicer i cer me nino me agik[ki].” Yecu owacce ni, “An nicer ki kwo; ngat ma ye an, kadi oto, dok bikwo.” (Jon 11:23-25) Yecu ocero Lajaro cutcut! Cer meno ma tye me yomcwiny-nyi miyo wangeyo kit ma nicer madit bibedo kwede i anyim. Go kong ni nicer meno bitimme i wi lobo lung!
Tika jo mogo kibicerogi me cito i polo?
LAGAM MA BAIBUL MIYO: Lok pa Lubanga waco ni nicer pa Yecu pat ki nicer aboro ma kicoyo pigi i Baibul-li. Jo aboro magi gucer me kwo i lobo kany. Ento madok i kom cer pa Yecu wakwano: “Yecu Kricito . . . tye i kabedo me deyo i nget Lubanga tung acuc.” (1 Petero 3:21, 22) Tika Yecu kene aye ma onongo kibicere me cito i polo? Yecu con onongo kong owaco bot lukwenane ni: “Ka acito, ayubo ki wun kabedo, dok abidwogo ka omowu bota, wek ka ma an abedo iye, wun bene wubed iye.”—Jon 14:3.
Gibibedo ki tic mapol me atiya! Ginacoya wacciwa ni: “Tye ki gum [yomcwiny] ngat ma bibedo i cer man mukwongo-ni, dok bene en dano maleng pa Lubanga kikome. Jo macalo meno, to me aryo pe tye ki twero mo i komgi ento gin dong gibibedo ajwagi pa Lubanga ki pa Yecu, dok bene gibibedo ka loc kacel kwede pi mwaka alip acel.” (Niyabo 20:6) Jo ma kibicerogi me kwo i polo-ni gibiloyo lobo macalo kabaka ki lulamdog kacel ki Kricito.
Angagi ma kibicerogi i nge cero jo ma gubicito i polo?
LAGAM MA BAIBUL MIYO: Ginacoya tittiwa lok pa lakwena Paulo ni: “Atye ki gen ni dano gibicer woko, jo ma kitgi atir wa ki jo ma kitgi pe atir, ci gin bene gitye ki kit gen acel-lu.”—Tic pa Lukwena 24:15.
Angagi ma gibibedo i kin “jo ma kitgi atir” ma Paulo oloko i komgi-ni? Nen kong labol acel. Kiwaco bot Daniel ma lagen-ni i agikki me kwone ni: “I agikki me kare meno ibiywe ci ibicung i kabedo ma gipoko boti.” (Daniel 12:13) Daniel bicoo ki i to kikwene? “Jo ma kitgi atir gibicamo lobo, dok gibibedo iye matwal.” (Jabuli 37:29) Yecu bene owaco ni: “Gitye ki gum [yomcwiny] jo ma mwol, pien gibileyo lobo doko megi.” (Matayo 5:5) Mapat ki Daniel, co kacel ki mon mogo ma lugen kibicerogi me kwo i lobo pi naka.
Angagi ma gibibedo i kin jo ma Paulo olwongogi ni “jo ma kitgi pe atirri]”? Man kwako dano bilion mapol ma gukwo ci guto labongo bedo ki kare me pwonyo ada me Baibul ki dong ketone i tic. I nge cerogi, gibibedo ki kare me ngeyo ki dok bedo ki pwoc i kom Jehovah * gin ki Yecu. (Jon 17:3) Jo ducu ma guyero me tic pi Lubanga gibibedo ki gen me kwo pi naka calo Jehovah.
Jo ducu ma guyero me tic pi Lubanga gibibedo ki gen me kwo pi naka ki yotkom kacel ki yomcwiny
Kwo bibedo nining i lobo?
LAGAM MA BAIBUL MIYO: Lubanga “Bijwayo pig wanggi woko ducu. To bene dong bibedo pe, kadi kumo nyo koko, nyo arem.” (Niyabo 21:4) “Dano gibigero odi ci gibedo i igi, gibipuro poto olokgi, ci gibicamo nyige bene.”—Icaya 65:21.
Go kong kit ma kwo bibedo mit kwede ka itye kacel ki joni me amara ma kicerogi! Ento lapeny tye ni, Itwero ngeyone nining ni nicer bitimme ada?